
L-cisztein [(h6-p-cimol)Ru(II)] komplexeinek oldategyensúlyi folyamatai

Kulcsszavak: [(η6-p-cimol)Ru(II)]; L-cisztein; oldategyensúly; stabilitási állandó; protonálódási folyamatok
A potenciálisan rákellenes hatású [1], általában két- esetleg háromfogú ligandumot is tartalmazó [(η6-p-cimol)Ru(II)] komplex a szervezetbe kerülve kölcsönhatásba lép a testfolyadékok komponenseivel [2]. Az L-cisztein a vérszérum kis molekulatömegű alkotórésze, mely koordinációjával hatással lehet a [(η6-p-cimol)Ru(II)] szérumbeli speciációjára.
Fő célunk az L-cisztein és a [(η6-p-cimol)Ru(II)] között fiziológiás pH-tartományban létrejövő komplexek összetételének, szerkezetének, esetleges protonálódási folyamatainak, illetve stabilitásának vizsgálata. A rendszer bonyolultsága miatt, valamint megbízhatóbb eredmények érdekében jellemeztük a [(η6-p-cimol)Ru(II)] és a védett aminocsoportot tartalmazó N-acetil-L-cisztein, valamint a védett karboxilcsoporttal rendelkező L-cisztein-metilészter közötti kölcsönhatást is.
A [(η6-p-cimol)Ru(II)] és N-acetil-L-cisztein rendszer esetében ligandumfelesleg mellett a (RuC)2(acys)3H0-3 komplex képződése gyakorlatilag kizárólagos a teljes pH-tartományban. Ezen komplex három protonálódási folyamattal jellemezhető, melyek mindegyike a szabad, nem koordinálódó karboxilátcsoportokhoz köthető. RuC:acys=1:1 arány mellett a (RuC)2(acys)2H2-0 komplexek dominálnak, de megjelennek (RuC)2(acys)3H0-3 komplexek is. A komplexek képződése kvantitatív, így egyensúlyi állandókat meg tudtunk határozni az egyes komplexféleségek között, de stabilitási állandót nem.
A [(η6-p-cimol)Ru(II)] és L-cisztein rendszernél megjelentek fémfelesleget tartalmazó - (RuC)2(cys)Hx - komplexek is. (RuC)2(cys)3Hx komplexek is keletkeztek, de sokkal kevésbé voltak hangsúlyosak, mint az N-acetil-L-cisztein esetében. További különbség a két rendszer között, hogy itt a (RuC)(cys)2Hx összetételű komplexek jelentősége jóval nagyobb.
A [[(η6-p-cimol)Ru(II)] és L-cisztein-metilészter között kialakuló komplexek jellemzése folyamatban van.

